Nous Jehans de Chalon, sires d’Allay, et Jehans de Belevevre, sires de Chayz, faisons savoir à touz... que nous, regardant et considerant nostre evidant profit, avons fait entre nous permutacion et eschange des choses cy dessoz escriptes, c’est à savoir que nous, lidiz Jehans de Belvevre, sires de Chays, avons bailliez et delivrez adit mons. Jehan de Chalon, pour luy et pour ses hoirs permaignablement tenir et avoir, toutes les choses et les droiz que nous avons et devons avoir en la ville de Myon et ou parochaige et es appartenances, c’est à savoir en homes, en terres arables et non arables, en prey, en bois, en aigues, en justices, en signories et en toutes autres choses, queles qu’eles soient et coment qu’elles soient appelées. Et nous, lidiz Jehans de Chalon, en nom de permutacion et d’eschange des choses dessusdites, avons bailliez audit messire Jehan de Belevevre, signour de Chais, pour luy et pour ses hoirs tenir et percevoir permaignablement, vint livrées de terre sus nostre rente dou poys de la salnerie de Salins, chescun an à la feste saint Michiel l’arcange; lesquies vint livrées de terre lidiz messires Jehans de Belvevre, sires de Chays, tient et doit tenir en fié de nous et de noz hoirs... En tesmoignaige de laquel chose, nous avons mis noz seaux pendans en ces presentes lettres, faites et donées à Salins, l’endemain de la feste de la Magdeleine, l’am mil CCC et deux.